সাবেক সংসদ সদস্য সাতক্ষীরা জেলা পরিষদের সাবেক চেয়ারম্যান ও জাতীয় পার্টির (জেপি) প্রেসিডিয়াম সদস্য হাবিবুর রহমান হবির রুহের মাগফিরাত কামনায় গতকাল শনিবার বাদ আসর লালমাটিয়ায় জেপির কেন্দ্রীয় কার্যালয়ে শোক সভা ও দোয়া মাহফিল অনুষ্ঠিত হয়েছে। শোক সভায় দলের মহাসচিব ও সাবেক মন্ত্রী শেখ শহীদুল ইসলাম মরহুম হাবিবুর রহমান হবির কর্মময় জীবনের নানা দিক নিয়ে আলোচনা করেন। তিনি হাবিবুর রহমান হবিকে নির্লোভ, সত্ ও নিষ্ঠাবান আখ্যায়িত করে  বলেন, এ ধরনের ত্যাগী নেতা বর্তমান রাজনীতিতে সচরাচর দেখা যায় না। অনুষ্ঠানে উপস্থিত ছিলেন দলের প্রেসিডিয়াম সদস্য এজাজ আহমেদ মুক্তা, অতিরিক্ত মহাসচিব সাদেক সিদ্দিকী, ভাইস চেয়ারম্যান শেখ মো. জয়নাল আবেদনী, মীর হারুনুর রশিদ, দফতর সম্পাদক এম. সালাহ্ উদ্দিন আহমেদ, যুগ্ম মানবাধিকার বিষয়ক সম্পাদক নূরুল ইসলাম মিয়া খান, জাতীয় যুব সংহতির দফতর সম্পাদক জেড সেলিম, ছাত্রনেতা জীবন প্রমুখ।